text: Fik bøde for at skrive med for små bogstaver 
  23 januar 2012 kl. 09.47
  Stofa får en bøde på 100.000 kr. for en tv-reklame.
  Horsens-firmaet Stofa har fået en bøde på 100.000 kr. for en tv-reklame, hvor seerne ifølge Forbrugerombudsmanden ikke kunne nå at læse det, der stod med småt om begrænsningerne i et telefon-abonnement.
  - Mange tv-reklamer indeholder små tekster, som tv-seeren kun vanskeligt kan nå at se eller læse, siger forbrugerombudsmand Henrik Øe på sin hjemmeside.
   
  - Hvis der står noget i de tekster, som er væsentligt for forbrugerens vurdering af tilbuddet, eller hvor loven kræver, at det oplyses tydeligt, kan der være tale om en overtrædelsen af vildledningsforbuddet i markedsføringsloven, siger han.
  Og det har altså udløst en bøde på 100.000 kr. til Stofa.
  